[Foto’s] Brits-paartjie vas vir daggakweek Die paartjie wat in hegtenis geneem is. Foto’s SAPD ŉ 43-jarige man en sy 38-jarige vriendin is Maandag by ŉ huis in Brits in Noordwes in hegtenis geneem waar hulle glo ŉ dagga kwekery bedryf het. Brig. Hangwani Mulaudzi, woordvoerder van die Valke, het gesê die eenheid het inligting ontvang oor die paartjie se bedrywighede en het vroeër ŉ klopjag by hul “hoogs-beveiligde” huis in Tambotiestraat uitgevoer. “Altesaam 71 daggaplante, 13 bottels met gedroogde dagga, sowel as toerusting om dagga te kweek, is in die huis gekry,” het Mulaudzi gesê. “Die huis is verder deursoek en die Valke het op ŉ jaggeweer, ŉ handwapen en verskeie soorte ammunisie afgekom en daarop beslag gelê.” Mulaudzi het gesê die paartjie het ook dagga op ŉ berg naby hul eiendom geplant en dit met nege strikke omring om dit te beskerm. Hulle moet binnekort in die Brits-landdroshof verskyn.